**Ministru kabineta rīkojuma projekta**

**“Par Valsts aģentūras “Pedagoģiski psiholoģiskā atbalsta dienests” izveidošanu””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Spēcīgākais valsts ilgtermiņa attīstības priekšnoteikums un spogulis ir bērnu politika. Projekta mērķis ir Latvijā izveidot agrīnās pedagoģiski psiholoģiskās prevencijas atbalsta sistēmu bērniem un jauniešiem, reorganizējot līdzšinējo pieeju pedagoģiski psiholoģiskā atbalsta pakalpojumu nodrošināšanā. Šobrīd ir neatliekami īstais laiks, kad jāsper izšķiroši soļi bērnu attīstības iespēju kompleksai risināšanai, centrā liekot bērnu attīstības vajadzības - sākot ar to agrīnu diagnostiku un bērna attīstības vajadzību praktiskās nodrošināšanas praksi. Sistēmiski **galvenais izaicinājums ir** paplašinot bērnu politikas mērķi, **veidot valsts sistēmu, kurā katram bērnam ir ne tikai tiesības uz attīstību, bet arī reālas iespējas sasniegt savu potenciālu.** Kompleksa risinājuma nepieciešamība paredz līdzšinējās bērnu rīcībpolitikas paradigmas maiņu ar mērķi:1. līdzās spēcīgai bērnu tiesību aizsardzības pieejai kā vienam sistēmas elementam;
2. izveidot arī otru izšķiroši svarīgu sistēmas elementu: agrīnās prevencijas sistēmu - bērnu attīstības vajadzību novērtēšanas, agrīnās iejaukšanās un intervences pieeju bērna attīstības traucējumu novēršanai un potenciāla atraisīšanai.

Šāda kompleksa, sistēmiski integrēta pieeja bērna attīstības vajadzībām paredz agrīnās prevencijas pakalpojumu (*izpētes, novērtēšanas, diagnostikas, intervences, uzraudzības*) nodrošināšanas institucionalizēšanu mērķtiecīgi veidotā institūcijā – ārpus esošo juridiski izmeklējošu un sodošu institūciju ietvara. **Projekta risinājums**: reorganizējot līdzšinējo pieeju pedagoģiski psiholoģiskā atbalsta pakalpojumu sniegšanā bērniem un jauniešiem, izveidot Ministru kabineta pārraudzībā esošu, vairāku ministriju darbības jomā strādājošu valsts aģentūru “Pedagoģiski psiholoģiskā atbalsta dienests” (turpmāk Dienests).Dienesta kā bērnu attīstības vajadzību īstenošanas prevencijas institūcijas virsuzdevums ir starpsektoriāla un kompleksa pieeja bērnu attīstības traucējumu novērtēšanai un to pārvarēšanas atbalsta prakses veidošanai valstī, izstrādājot un īstenojot profilakses un intervences pasākumus bērniem, kas vēl nav nonākuši tiesībsargājošo institūciju uzmanības lokā, bet kuriem pastāv augsti nepietiekamas vai kļūdainas attīstības riski dažādās bērnu izaugsmes trajektorijās un attīstības vecumposmos Latvijā šādu bērnu ir 14 – 15 %,t.i. aptuveni 50 000, un skaitam ir tendence palielināties*.*Dienesta profesionālo profilu veido: savlaicīga bērnu attīstības risku un problēmu identificēšana, agrīna atbalsta (intervences) sniegšana, intervences instrumentu sistēmas attīstība un ieviešana, kā arī preventīvā atbalsta pakalpojumu un speciālistu starpnozaru integrācija. Projekts stāsies spēkā pēc Ministru kabineta rīkojuma par valsts aģentūras “Pedagoģiski psiholoģiskā atbalsta dienests” apstiprināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pārresoru koordinācijas centrs ir sagatavojis Ministru kabineta rīkojuma projektu “Par Pedagoģiski psiholoģiskā atbalsta dienesta izveidošanu” (turpmāk – projekts) ievērojot:1. Ministru kabineta 2019.gada 20.augusta sēdes protokol -lēmuma “Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidējā termiņa budžeta ietvaru 2020., 2021. un 2022.gadam” un likumprojekta “Par valsts budžetu 2020.gadam” izstrādes procesā” (prot. Nr. 35 26.§ 2.punkts) uzdevuma – *pedagoģiski psiholoģiskā atbalsta dienesta izveide un pakalpojumu nodrošināšana vispusīgai bērnu attīstībai un preventīvo funkciju īstenošanai visā valsts teritorijā* izpildei novirzīto finansējumu;
2. Ministru kabineta 2019. gada 3. septembra protokollēmuma “Konceptuāls ziņojums “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai”” doto uzdevumu - *turpināt darbu, sagatavojot priekšlikumus par publiskā finansējuma piesaistes un pārdales iespējām, lai īstenotu konceptuālajā ziņojumā minēto un izveidotu pedagoģiski psiholoģiskā atbalsta dienestu*, ( prot. Nr. 37 25.§ 2.2. punkts);
3. Ministru kabineta 2019.gada 17.septembra sēdes protokollēmuma “Informatīvais ziņojums "Par prioritārajiem pasākumiem valsts budžetam 2020.gadam un ietvaram 2020.–2022.gadam" (prot. Nr. 42 34.§ 2.punkts) prioritārā pasākuma – *starpnozaru sadarbības un atbalsta sistēmas pilnveides uzsākšana, pirmsskolas vecuma bērnu ar attīstības, uzvedības un psihisko traucējumu riskiem, Multimodāla agrīnās intervences programma STOP 4-7* īstenošanas uzdevumu un tam piešķirto finansējumu;
4. Ministru kabineta 2020.gada 21. janvāra sēdes protokollēmuma “Rīkojuma projekts “Grozījumi Eiropas Savienības struktūrfondu un Kohēzijas fonda 2014. – 2020. gada plānošanas perioda darbības programmā ”Izaugsme un nodarbinātība”” (prot. Nr.3 32.§ 10.1. punkts un 13.punkts) doto uzdevumu - *Asistīvo tehnoloģiju apmaiņas sistēmas izglītības iestādēm izveide;*
5. Ministru kabineta 2020.gada 22.septembra sēdes protokollēmuma “Informatīvais ziņojums “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.- 2023.gadam” (prot. Nr. 55 38.§ 2.punkts) prioritārā pasākuma – *Pedagoģiski psiholoģiskā atbalsta dienesta izveide* izpildei piešķirto finansējumu;
6. Latvijas Nacionālā attīstības plāna 2021.-2027.gadam, Rīcības virziena “Psiholoģiskā un emocionālā labklājība” un Rīcības virziena “Kvalitatīva, pieejama, iekļaujoša izglītība” minēto pasākumu mērķus;
7. Ministru prezidenta A.K. Kariņa vadītās valdības deklarācijā minētos uzdevumus:

107.1. Izstrādāt risinājumu starpnozaru sadarbībai un atbalsta sistēmas pilnveidei bērnu attīstības, uzvedības un psihisko traucējumu veidošanas risku mazināšanai. (PKC);107.2. Izveidot Pedagoģiski psiholoģisko atbalsta dienestu ar reģionālo pārklājumu bērnu garīgās veselības veicināšanai. (PKC);116.1. Pilnveidot normatīvo regulējumu un sagatavot grozījumus Bērnu tiesību aizsardzības likumā, īstenojot bērnu tiesību aizsardzības un prevencijas sistēmas reformu un paredzot centralizētu sistēmu bērnu tiesību aizsardzības jautājumu risināšanai. (TM); 116.1. punkta apakšpunktos minēto uzdevumu sasniedzamos rezultātus:(1) Ieviests koordinēts starpinstitūciju sadarbības ietvars darbam ar bērniem ar uzvedības traucējumiem; (3) Nodrošināti vienoti pakalpojumi un rīcības virzieni visā valsts teritorijā agrīnai psihisko traucējumu profilaksei, soda aizstāšanai ar sociālās korekcijas programmām; nodrošināts atbalsts vecākiem;122.1. Nodrošināt iekļaujošās izglītības principa īstenošanu. Veikt speciālās izglītības iestāžu tīkla pilnveides pasākumus, t.sk. stiprinot iestāžu kapacitāti. Valsts un pašvaldību pedagoģiski medicīnisko komisiju sistēmu pārveidot par vienotu valsts atbalsta dienestu bērniem, tai skaitā ar speciālām vajadzībām. (IZM). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Mūsdienu sabiedrībā šobrīd notiek vērienīgas pārmaiņas praktiski visās sistēmās – tautsaimniecībā, ekonomikā, inženiertehnoloģijās, informācijas un komunikāciju tehnoloģijās, izglītības sistēmā, valsts demogrāfiskajā situācijā u.c. sistēmās. Vērienīgās transformācijas objektīvi ietekmē teju vai katru Latvijas ģimeni, kā arī rada pilnīgi jaunus riskus un izaicinājumus bērnu attīstības procesa norisēs un bērnu iekļaujošai integrācijai sabiedrībā. Galvenie **XXI.gs. jaunie riski**, kas spēcīgi *zīmogo* bērnu attīstības dažādu negatīvu scenāriju un neatbilstošu bērnu attīstības trajektoriju rašanos: * bērnības sociālās stratifikācijas riski, t.i., būtiski nozīmīgu atšķirību rašanos bērnu attīstības trajektorijās bērniem no sabiedrības dažādām sociālām grupām, no dažādiem reģioniem, pilsētām un lauku novadiem, radot bērnu attīstības iespēju nevienlīdzību un kā sekas tam, veidojot *dažādu bērnību tipu* riskus;
* ģimenes kā galvenā socializācijas institūta krīze. Tā izpaužas kā ģimenes dezadaptācija (laulības šķiršanas skaita pieaugums, nepilnas vai disfunkcionālas ģimenes, deviantas uzvedības mātes; vardarbība ģimenēs u.tml.);
* bērnu un pusaudžu psihiskās attīstības līmeņa polarizācija – līdzās bērnu grupām ar paātrinātu attīstību pastāvīgi pieaug bērnu īpatsvars ar attīstības problēmu variantiem (dažādas izcelsmes), tai skaitā – ar mācīšanās traucējumiem;
* pirmskolas vecuma bērnu intelektuālās attīstības forsēšanas riski (mākslīgā akcelerācija), t.i., nereti pirmskolas izglītība pastiprināti tiek pielīdzināta *skološanas pieejai,* kas var radīt tālejošas destruktīvas sekas, jo – pārlieka agrīna apmācība *izspiež* šim vecumposmam raksturīgās lomu rotaļu darbības izzinoši pētniecisko prāta darbību, pirmskolēnu komunikatīvo spēju attīstību caur lomu rotaļu kā šī vecumposma vadošo darbību, kā rezultātā var neizveidoties nepieciešamie psiholoģiskie priekšnoteikumi tālākajai bērnu veiksmīgai mācību darbības attīstībai;
* zemais bērnu un pusaudžu informatīvās vides drošības līmenis (negatīvo un deviantu paraugu plašā pieejamība, radot pamatu kļūdainiem pašnoteikšanās orientieriem sociālās integrācijas procesā; pozitīvu vērtīborientāciju deficīts; stereotipiskās uztveres veidošanās par sociālo agresiju un vardarbību kā pieņemamu izturēšanos, “savējie – svešie” nostādnes agresīva aizstāvēšana u.tml.)
* socializācijas grūtību un desocializācijas vai alternatīvās socializācijas riski – bērnu un jauniešu prosociālu grupu deficīta situācijā notiek to aizstāšana ar alternatīvām referentām grupām – asociālām, ekstrēmiskām, deviantām, sektantiskām u.tml.)
* vecuma robežu *izplūšana* deviantās uzvedības risku gadījumos – jau arvien agrīnākā bērnībā iestājas agrīnais alkoholisms, toksikomānija, psihoaktīvo vielu lietošana, narkomānija;
* interneta vides riski– bez tā ievērojamām priekšrocībām, internets sevī ietver augstus riskus arī asociālu identifikācijas orientieru izvēlei (atkarība, aiziešana no reālas saskarsmes un pazušana virtuālajā pasaulē, asociālu atdarināšanas modeļu izvēle personības pašnoteikšanās vajadzībām u.c. personības attīstības traucējumi)
* u.c.

Augšminēto risku un citu situatīvi konkrētu apstākļu mijiedarbībā, kā arī agrīnās **prevencijas pakalpojumu trūkuma rezultātā** Latvijas bērnu attīstības īstenošanas reālajā praksē **ir iestājušās šādas negatīvas sekas:*** 1,8 % (~6 400) bērnu atrodas ārpus ģimenes aprūpē;
* 14 – 15 % (~50 000) Latvijas bērnu ir tā saucamie problēmu bērni, kuriem raksturīgi dažādi normālas pozitīvas attīstības traucējumi un kuriem ir nepieciešami prevencijas pakalpojumi viņu attīstības iespēju un trajektoriju korekcijai.

Ilgstošās preventīvā atbalsta sistēmas un tās sniegto pakalpojumu trūkuma dēļ par akūti risināmiem uzdevumiem ir kļuvušas šādas **bērnu attīstības procesa problēmas, daži fakti**: * bērni (līdz 6.gadu vecumam) ar jau novērotiem psihiskās attīstības un veselības traucējumiem 16 – 18%
* reģistrētie pacienti ar psihiskās attīstības un uzvedības traucējumiem 5,1%
* pedagoģiski medicīnisko komisiju gadā apmeklējušie skolēni (*redzes, dzirdes, fiziskās un psihiskās attīstības traucējumi somatiskās saslimšanas*) 7 000 – 8 000
* unikālo nepilngadīgo skaits, kuri apmeklējuši psihiatru pēdējā gada laikā 9 000
* psihiatriskajā uzskaitē esošie nepilngadīgie 10 697
* aktīvajā rindā uz psihiatrijas stacionāru 6 000
* ilgstoši kavē skolu 1 600
* skolēni, kuri ir cietuši no skolasbiedru ņirgāšanās 22,3 %
* jaunieši ar simptomiem un sūdzībām par depresiju 4 %
* pusaudži ar datoratkarības veidošanās risku 30 % (Holšteina tests);
* jaunieši ar iespējamu alkohola atkarību 6 % CIDI tests)
* u.c.

 Par bērnu politikām atbildīgās nozaru ministrijas iespēju robežās plāno un īsteno atsevišķus bērnu un jauniešu preventīvā atbalsta pasākumus, taču kopumā **pašreizējo institucionālo kārtību preventīvā atbalsta nodrošināšanā raksturo**:* sektoru sniegto atbalsta pakalpojumu fragmentētība un sadrumstalotība to mērķos, saturā, pieejamībā un rezultātos;
* pakalpojumu masā – lielākais uzsvars ir novēlota reaģēšana tikai krīzes situācijā;
* agrīnās prevencijas pakalpojumi novērojami tikai epizodiski;
* nesabalansētība resursu plānošanā, finansēšanā un ieguldījumu efektivitātes novērtēšanā;
* nozaru fragmentētais skatījums prevalē un *sašķeļ* bērna attīstības trajektorijas īstenošanas komplekso vienotību, kā rezultātā bērna attīstības vajadzības kā kompleksa vērtība valstiski nekur nav institucionalizēta;
* pakalpojumu kvalitātes līmeņa krasas reģionālās atšķirības;
* nav vienota praktiskās sadarbības mehānisma klientu un gadījumu vadībā;
* starpinstitūciju sadarbības pilnvaru, tiesību, atbildību regulējuma trūkums;
* u.c.

 **Secinājums**: apskatot XXI.gs. radītos jaunos riskus, kas ietekmē bērnu attīstības iespēju nodrošināšanas reālo praksi, to radītās bērnu attīstības problēmas un valsts institucionālās kārtības esošos trūkumus bērnu attīstības vajadzību īstenošanas praksē, secinām, ka **pašreizējā situācijā Latvijā nav tādu publisku iestāžu, kas nodrošinātu agrīnu preventīvu pakalpojumu sniegšanu ģimenēm ar bērniem, pedagogiem u.c. bērnu attīstības jomā strādājošiem speciālistiem pēc vienotiem principiem un metodikas visā valsts teritorijā.** Nevalstisko organizāciju sniegtie pakalpojumi ir labi un nepieciešami, taču tie ir fragmentēti un nav pieejami visur Latvijā, līdz ar to neveido vienotu atbalsta sistēmu ģimenēm ar bērniem. Latvijas reģionos dažādu pašvaldību kapacitāte ir ļoti atšķirīga gan prevencijas pakalpojumu pieejamības, to metodiskā nodrošinājuma, gan arī kvalitātes ziņā. Līdz ar to, par galveno izaicinājumu kļūst valsts un sabiedrības spēja veiksmīgi sagatavot bērnus dzīvei pastāvīgi mainīgā apkārtējā vidē, izglītot un sniegt nepieciešamos instrumentus un rīkus bērnu attīstībai un pašrealizācijai dinamiskā vidē. Ir skaidrs, ka vērā ņemami rezultāti ir sasniedzami, ja par bērnu politikas augstāko prioritāti kļūst valstiska nepieciešamība un spēja praktiski atraisīt ikkatra bērna attīstības potenciālu, savlaicīgi, sistēmiski un mērķtiecīgi nodrošinot profesionālu agrīnu atbalstu potenciālo attīstības traucējumu risku pārvarēšanai un nepietiekamas vai kļūdainas attīstības trajektorijas korekcijai. Ievērojot konceptuālajā ziņojumā piedāvāto risinājumu, Pedagoģiski psiholoģiskā atbalsta **dienests sniegs šādus pakalpojumus:** 1. bērnu attīstības vajadzību agrīna personalizēta novērtēšana;
2. bērnu attīstības potenciālo risku un attīstības traucējumu savlaicīga identificēšana un padziļināta diagnostika;
3. agrīna pedagoģiski psiholoģiskā atbalsta pakalpojumu (intervences) sniegšana (vai to koordinācija) bērniem ar nepietiekamas vai nelabvēlīgas attīstības riskiem dažādos attīstības vecumposmos;
4. atbalsta pakalpojumu īstenošanas kvalitātes uzraudzība un rezultātu ilgtspējas monitorēšana;
5. apmācību un konsultāciju sniegšana bērniem, vecākiem, ģimenēm, pedagogiem un jomas speciālistiem;
6. metodiskā atbalsta un tālākizglītības nodrošināšana pedagogiem un citiem bērnu izglītības un audzināšanas jomā strādājošiem speciālistiem Dienesta kompetences jautājumos;

**un** **īstenos šādas funkcijas un uzdevumus:**1. satura izstrāde vienotas elektroniskas risku vadības un informācijas sistēmas izveidei;
2. pierādījumos balstītu intervences instrumentu sistēmas veidošana pakalpojumu metodiskā nodrošinājuma attīstībai;
3. fragmentēto valsts un pašvaldību sniegto atbalsta pakalpojumu integrācija vienotā valsts preventīvā atbalsta sistēmā, konsolidējot arī Latvijas reģionos sniegtos prevencijas atbalsta pakalpojumus.

Dienestā ir paredzēta arī Asistīvo tehnoloģiju apmaiņas sistēmas izglītības iestādēm izveide*,* pamatojoties uz Ministru kabineta 2020.gada 21. janvāra sēdes protokollēmuma “Rīkojuma projekts “Grozījumi Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmā ”Izaugsme un nodarbinātība””, (prot. Nr.3 32.§ 13.punkts), novirzot tam ERAF finansējuma un valsts budžeta līdzfinansējuma daļu nākamajam ES fondu plānošanas periodam.Pēc ATR reformas, sākot ar 2021.gada 1.septembri Dienests sadarbībā ar jaunajiem Latvijas reģioniem un pašvaldībām uzsāks darbu pie risinājumu un sadarbības modeļu izstrādes Dienesta prevencijas pakalpojumu vienmērīga reģionālā pārklājuma visā valstī attīstības. Savukārt, no 2022.gada 1.marta ir plānots uzsākt Dienesta reģionālo struktūrvienību veidošanu visā valsts teritorijā sadarbībā ar  pašvaldību veidotajām institūcijām bērnu un ģimenes aprūpei, t.sk. pašvaldību Iekļaujošās izglītības centriem. Jautājums par papildu valsts budžeta līdzekļu piešķiršanu un pašvaldību finansējuma piesaisti Dienesta reģionālo struktūrvienību izveidei visā valsts teritorijā, 2021. un turpmākajiem gadiem tiks skatīts likumprojekta „Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023.gadam” sagatavošanas procesā kopā ar attiecīgo pašvaldību un visu ministriju un citu centrālo valsts iestāžu jauno politikas iniciatīvu pieteikumiem, ievērojot valsts budžeta finansiālās iespējas.  Ievērojot augšminēto, ir izstrādāts projekts, kura tiesiskā regulējuma mērķis un būtība ir, - ar 2020.gada 1.janvāri darbu uzsāk Ministru kabineta pārraudzībā esoša jauna valsts aģentūra “Pedagoģiski psiholoģiskā atbalsta dienests”.  Ņemot vērā nepieciešamību Dienesta prevencijas pakalpojumu pieejamību attīstīt visā valsts teritorijā, ja valsts un pašvaldību resursu efektīvai izmantošanai, kopīgu funkciju nodrošināšanai un sabiedrības vajadzību apmierināšanai tas ir lietderīgi, valsts un pašvaldība nākotnē var izveidot kopīgu aģentūru, kas darbojas vairāku tiešās un pastarpinātās vai tiešās pārvaldes iestāžu kompetences jomā atbilstoši Publisko aģentūru likumā noteiktajiem darbības principiem. Projekts paredz uzdevumu Pārresoru koordinācijas centram sadarbībā ar Izglītības un zinātnes ministriju sagatavot un noteiktā kārtībā iesniegt Ministru kabinetā visus nepieciešamos tiesību aktu projektus, kas ir saistīti ar Dienesta izveidi.  |
| 3. | Projekta izstrādē iesaistītās institūcijas un publiskas personas kapitālsabiedrības | Pārresoru koordinācijas centrs, Izglītības un zinātnes ministrija, Valsts izglītības un satura centrs, Labklājības ministrija, Bērnu tiesību aizsardzības inspekcija, Iekšlietu ministrija, Iekšlietu ministrijas Informācijas centrs, Tieslietu ministrija, Veselības ministrija, Finanšu ministrija, Latvijas pašvaldību savienība, Rīgas domes institūcijas, Liepājas pilsētas dome un tās institūcijas, Valmieras pilsētas dome un tās institūcijas u.c. pašvaldību institūcijas, Latvijas Republikas Tiesībsargs, Latvijas Universitātes Psihologijas fakultātes docētāji, Slimību profilakses un kontroles centrs, Latvijas psihiatru asociācija, Latvijas klīnisko psihologu asociācija, Latvijas ārstu biedrība, Centrs “Dardedze”, Latvijas autisma apvienība, Ģimenes attīstības un kultūras centrs, nodibinājums “Plecs”, BKUS, Latviešu Ārstu un Zobārstu apvienība u.c. |
| 4. | Cita informācija | nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķu grupas, kuras tiesiskais regulējums ietekmē vai varētu ietekmēt | Pozitīva ietekme uz ģimenēm ar bērniem, bērniem un jauniešiem, pedagogiem un citiem bērnu izglītības un audzināšanas jomā strādājošajiem speciālistiem. Ministrijas, pašvaldības, nozares zinātniskās institūcijas, augstskolas, nevalstiskās organizācijas un tajās strādājošie.  |
| 2. | Tiesiskā regulējuma ietekme uz tautsaimniecību un administratīvo slogu | Projekts nemaina sabiedrības grupu un institūciju tiesības, pienākumus un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2020** | Turpmākie trīs gadi (*euro*) |
| **2021** | **2022** | **2023** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | izmaiņas, salīdzinot ar vidēja termiņa budžeta ietvaru 2022.gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi:** | **0** | **0** | **1 024 689** | **0** | **1 024 689** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 1 024 689 | 0 | 1 024 689 | 0 | 0 |
| *Pārresoru koordinācijas centrs* |  |  | 852 379 | -852 379 | 852 379 | -852 379 | -852 379 |
| *Labklājības ministrija* |  |  | 72 968 |  -72 968 | 72 968 |  -72 968 |  -72 968 |
| *Izglītības un zinātnes ministrija* |  |  | 99 342 | -99 342 | 99 342 | -99 342 | -99 342 |
| *Pedagoģiski psiholoģiskā atbalsta dienests* |  |  | 0 | 1 024 689 | 0 | 1 024 689 | 1 024 689 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi:** | **0** | **0** | **1 024 689** | **0** | **1 024 689** | **0** | **0** |
| 2.1. valsts pamatbudžets | 0 | 0 | 1 024 689 | 0 | 1 024 689 | 0 | 0 |
| *Pārresoru koordinācijas centrs* |  |  | 852 379 | -852 379 | 852 379 | -852 379 | -852 379 |
| *Labklājības ministrija* |  |  | 72 968 |  -72 968 | 72 968 |  -72 968 |  -72 968 |
| *Izglītības un zinātnes ministrija* |  |  | 99 342 | -99 342 | 99 342 | -99 342 | -99 342 |
| *Pedagoģiski psiholoģiskā atbalsta dienests* |  |  | 0 | 1 024 689 | 0 | 1 024 689 | 1 024 689 |
| **3.Finansiālā ietekme** | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar „+” zīmi) | X | 0 | 0 | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņā ar Ministru kabineta: 1. 2020.gada 22.septembra sēdes protokollēmuma “Informatīvais ziņojums “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.- 2023.gadam” (prot. Nr. 55 38.§ 2.punkts) uz atbalstītā pasākuma “Pedagoģiski psiholoģiskā atbalsta dienests” jauno budžeta programmu “Pedagoģiski psiholoģiskā atbalsta dienesta darbības nodrošināšana” **no Pārresoru koordinācijas centra programmām tiek veiktas šādas pārdales:** 1.1. no budžeta programmas 01.00.00 “Pārresoru koordinācijas centra darbības nodrošināšana” laikposmam no 2021. līdz 2023.gadam piešķirtā publiskā finansējuma 431 185 *euro* apmērā **2021.gadā un turpmāk.**  1.2. 2019.gada 20. augusta sēdes protokollēmuma “Informatīvais ziņojums “Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta “Par vidējā termiņa budžeta ietvaru 2020., 2021. un 2022.gadam” un likumprojekta “Par valsts budžetu 2020.gadam” izstrādes procesā” (prot. Nr. 35 26.§ 2.punkts); Pārresoru koordinācijas centra uzdevuma – *pedagoģiski psiholoģiskā atbalsta dienesta izveide un pakalpojumu nodrošināšana vispusīgai bērnu attīstībai un preventīvo funkciju īstenošanai visā valsts teritorijā* izpildei novirzīto finansējumu 121 194 *euro* apmērā **2021.gadā un turpmāk.**1.3. 2019.gada 17.septembra sēdes protokollēmuma “Informatīvais ziņojums "Par prioritārajiem pasākumiem valsts budžetam 2020.gadam un ietvaram 2020.–2022.gadam" (prot. Nr. 42 34.§ 2.punkts) Pārresoru koordinācijas centra uzdevuma Vispusīgas bērnu attīstības un preventīvo funkciju īstenošanas sistēmas visā valsts teritorijā izveide un attīstība pasākumam – *Starpnozaru sadarbības un atbalsta sistēmas pilnveides uzsākšana, pirmsskolas vecuma bērnu ar attīstības, uzvedības un psihisko traucējumu riskiem, Multimodāla agrīnās intervences programma STOP 4-7* īstenošanai piešķirto finansējumu300 000 *euro* apmērā **2021.gadā un turpmāk.**2. Uz budžeta programmu “Pedagoģiski psiholoģiskā atbalsta dienesta darbības nodrošināšana” veikt šādas apropriācijas pārdales 172 310 *euro* apmērā **2021.gadā un turpmāk**, pārdalot finansējumu no šādām budžeta apakšprogrammām:2.1.1. Izglītības un zinātnes ministrijas budžeta programmas 42.06.00.11 “Valsts izglītības satura centra darbības nodrošināšana” 99 342 *euro* apmērā;2.1.2. Labklājības ministrijas budžeta programmas 22.03.00.  "Valsts atbalsts ārpusģimenes aprūpei" 72 968 *euro* apmērā; |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Dienesta kompetencē esošo preventīvā pedagoģiski psiholoģiskā atbalsta funkciju un šo funkciju ietvaros izpildāmo uzdevumu veiksmīgai izpildei ar 2021.gada 1.janvāri uz darbu Dienestā tiek pārceltas speciālistu – pakalpojumu sniedzēju 9 amata vietas, kuras līdz šim veic ministriju padotības iestādes, tai skaitā:1. Izglītības un zinātnes ministrijas pakļautībā esošās tiešās pārvaldes iestādes, Valsts izglītības satura centra Vispārējās izglītības departamenta Speciālās izglītības nodaļas 4 amata vietas un tajās nodarbinātie – 1 Nodaļas vadītāja amata vieta (35.amatu saime) un2 vecāko ekspertu amata vietas (35.amata saime) un 1 Valsts pedagoģiski medicīniskās komisijas vadītāja – vecākā eksperta amata vieta (35.amatu saime); 2.Labklājības ministrijas budžeta apakšprogrammas 05.03.00. “Aprūpe valsts sociālās aprūpes institūcijās” – 5 amata vietas. 3. Nodarbinātie un ierēdņi tiks pārcelti amatā uz Dienestu saskaņā ar normatīvajos aktos noteikto kārtību;4. Dienestā tiek izveidotas 10 papildu amata vietas, darbiniekus pieņemot darbā pakāpeniski 2021.gada laikā. Papildus amata vietu sadalījums: 1 administratīvās vadības amata vieta, 9 pakalpojumu sniedzēji (prevencijas pakalpojumu speciālisti, konsultanti un eksperti, supervizori, prevencijas pakalpojumu metodiķi, metodiskās vadības eksperti, konsultanti).5. Vienlaikus plānots centralizēt atbalsta funkcijas, proti, plānots, ka Dienesta grāmatvedību kārtos Valsts kase un personāla vadību, IT atbalstu veiks Valsts kanceleja. Attiecīgi šo uzdevumu veikšanai papildu amata vietas šobrīd nav plānotas. 6. Dienesta reģionālo struktūrvienību amata vietu plāns tiks izstrādāts, sākot ar 2021.gada 1.septembri - pēc ATR reformas, kad Dienests sadarbībā ar jaunajiem Latvijas reģioniem un pašvaldībām uzsāks darbu pie risinājumu un sadarbības modeļu izstrādes Dienesta prevencijas pakalpojumu vienmērīga reģionālā pārklājuma visā valstī attīstības. |
| 8. Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| 1. | Saistītie tiesību aktu projekti | Grozījumi:Ministru kabineta 2009.gada 30.jūnija noteikumos Nr.682 “Valsts izglītības satura centra nolikums” (prot. Nr. 45 82.§ );Ministru kabineta 2012.gada 16.oktobra noteikumos Nr. 709 “Noteikumi par pedagoģiski medicīniskajām komisijām” (prot. Nr. 58 16.§ ), grozīti ar Ministru kabineta 2019.gada 16.jūlija noteikumiem Nr.341 (prot. Nr. 33 28. §) – veicami pēc grozījumiem Vispārējās izglītības likumā[[1]](#footnote-1) Ministru kabineta 2003.gada 20.maija noteikumos Nr. 263 “Valsts kancelejas nolikums” (prot. Nr.29 5.§)MK noteikumu projekta “Valsts aģentūras “Pedagoģiski psiholoģiskā atbalsta dienests” nolikums”” izstrādeMK noteikumu projekta “Valsts aģentūras “Pedagoģiski psiholoģiskā atbalsta dienesta” Uzraudzības padomes nolikuma - izstrāde |
| 2. | Atbildīgā institūcija | Pārresoru koordinācijas centrs, Izglītības un zinātnes ministrija, Valsts kanceleja |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes un risinājumu saskaņošanas laikā notika plašas sabiedrības, to organizāciju, nodibinājumu, asociāciju un pārstāvju ieinteresēta līdzdalība un aktīva iesaiste dažādās darba sanāksmēs, semināros, konferencēs.  |
| 2. | Sabiedrības līdzdalība projekta izstrādē | Izglītības un zinātnes ministrija, Valsts izglītības un satura centrs, Labklājības ministrija, Bērnu tiesību aizsardzības inspekcija, Iekšlietu ministrija, Iekšlietu ministrijas Informācijas centrs, Valsts policijas reģionālo nodaļu prevences speciālisti un inspektori, Tieslietu ministrija, Veselības ministrija, Finanšu ministrija, Latvijas pašvaldību savienība, Rīgas dome, Latvijas Republikas Tiesībsargs, Latvijas Universitāte, Psihologijas fakultātes docētāji, Slimību profilakses un kontroles centrs, Latvijas psihiatru asociācija, Latvijas klīnisko psihologu asociācija, Latvijas ārstu biedrība, Centrs “Dardedze”, Latvijas autisma apvienība, Ģimenes attīstības un kultūras centrs, nodibinājums “Plecs”, Latviešu Ārstu un Zobārstu apvienība, Latvijas pilsētu (Rīgas, Valmieras, Liepājas, Jelgavas, Ikšķiles, u.c.) pašvaldību Iekļaujošās izglītības centru, Izglītības pārvalžu, Sociālo dienestu, Bāriņtiesu speciālisti |
| 3. | Sabiedrības līdzdalības rezultāti | Sabiedrībā, tās visdažādākās grupās un organizācijās ir apzināts akūts pierādījumos balstītas agrīnās prevencijas pakalpojumu trūkums visā Latvijā, un ir apstiprināta nepieciešamība pēc starpnozaru jomā strādājoša vienota institucionāla ietvara izveidošanas bērnu attīstības vajadzību un iespēju agrīnai novērtēšanai un intervences pasākumu koordinācijai, attīstībai un pieejamības veidošanai visā valstī.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārresoru koordinācijas centrs, Izglītības un zinātnes ministrija, Vispārējās izglītības satura centrs, Labklājības ministrija, Valsts kanceleja. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiek izveidota jauna valsts aģentūra “Pedagoģiski psiholoģiskā atbalsta dienests”, un tās uzdevumu veiksmīgai izpildei ar 2021.gada 1.janvāri darbam Dienestā no ministriju padotības iestādēm tiek pārceltas speciālistu – pakalpojumu sniedzēju 9 amata vietas un tiek izveidotas 10 jaunas amata vietas (skat. III. 7.sadaļu). |
| 3. | Cita informācija | Nav |

Ministru prezidents A.K.Kariņš

Vīzē:

Sniķere,
sigita.snikere@pkc.mk.gov.lv

1. Vispārējās izglītības likums paredz pedagoģisko medicīnisko komisiju esamību gan valsts, gan pašvaldību līmenī. Pēc Dienesta izveides pakāpeniski 2021.gada laikā plānota PMK darba konceptuāla pārstrukturēšana un pakalpojumu integrēšana, pēc kuras plānoti sekojoši grozījumi likumā [↑](#footnote-ref-1)